Kakawin Arjunawiwāha/Pupuh 13
Pupuh 13 – Indrawangśa 

1.
a. amwit narendrâtmaja ring tapowana 
b. mangañjali ry agraning Indraparwata 
c. tan wismṛtî sangkanikang hayun ḍatĕng
d. swābhawa sang sajjana rakwa mangkana

2.
mangkat ḍatĕng tolih arūm wulatnira 
sīnambaying camara sangka ring gĕgĕr 
pānawwang ing mrak panangisnikung alas 
erang tininggal masaput-saput hima

3.
lunghânglĕngit lampahirângawetana
lāwan sang Erāwana Bajra naryama
tan warṇanĕn deśanikang katungkulan
āpan lĕyĕp mukṣa sahīnganing mulat

4.
bhāwiṣyati meh ḍatĕngêng surālaya
grāhādi nakṣatra kabeh paḍâkrama
tejomayâpūrwa kaḍatwaning langit
pamuktyaning janma sudhīra subrata

5.
tārangganâditya śaśangkamaṇḍala
ālit katonanya sakêng swamānuṣa
āgĕngnikang mangkana deni dohnika
kāton sakêng madhyapadânghulap-ulap

6.
lintang lĕwih litnya lĕyĕp tininghalan
rūhurnya sangkêng śaśiwimba kāraṇa
sādohnikâditya sakêngni śāngkara
yâdohnikang bhūmi sakêng diwangkara

7.
tingkahnikang swarga lawan halĕpnika
wātangnikâlālana goṣṭy atūt hawan
pājar sang Erāwaṇa ring nṛpâtmaja
kādî pangipyan tan i rāt hiḍĕpnira

8.
kāton tikang Indrapada prabhāswara
wetan sakêng Meru marĕp mangambara
kūṭanya malwā gupuranya pat maṇik
kerangning āditya śaśangka nityaśa

9.
sāmar dinārātrinikang surālaya
dening maṇik nityaśa sarwabhāswara
anghing sĕkarning kumudâjar ing kulĕm
mwang cakrawāka n papasah lawan priya

10.
a. tan ngeh ikang kārya wiśeṣa wastunĕn
b. tan warṇanĕn lwirnya tinon sang Arjuna
c. ḍatang sirâdan makire manambaha
d. ginyâkĕn ing caraka kon umañjinga 

Arjunawiwāha
Kakawin Arjunawiwāha